<classify> NAIBU Waziri wa Elimu, Sayansi na Teknolojia, William Ole Nasha, amefanya ziara ya kikazi katika Jimbo la Manonga lililopo Wilayani Igunga na kudai kuridhishwa na utekelezaji wa miradi ya sekta ya elimu ndani ya Jimbo hilo.Akiwa katika ziara hiyo wilayani humo juzi, Ole Nasha alitembelea Shule ya Sekondari Ziba na kuipongeza Bodi ya Shule hiyo kwa usimamizi mzuri wa mradi wa ujenzi wa mabweni, madarasa na bwalo la chakula.Katika mradi huo, Sh. milioni 225 zimtumika kujenga mabweni matatu huku Sh. milioni 40 zikitumika kujenga madarasa mawili.Nimefurahishwa na utekelezaji wa mradi huu, naahidi kutuma timu ya wataalamu kutoka wizarani kwa ajili ya kuja kujifunza namna bodi ya shule hiyo ilivyofanikisha ujenzi huu kwa ufanisi wa hali ya juu alisema Ole Nasha Aidha pamoja na Shule hiyo Ole Nasha pia alitembea Shule ya Ziba ambayo serikali imetenga Sh. milioni 50 kwa ajili ya ujenzi wa madarasa manne.Naibu waziri huyo pia alitembelea Shule ya Sekondari Choma alikokagua mradi wa ujenzi wa mabweni na kuahidi kuwa kama watamaliza mapema, wizara yake itawapa Sh. milioni 100 ajili ya ujenzi wa bwalo la chakula.Akiwa katika ziara hiyo Ole Nasha pia alisema Serikali kupitia wizara hiyo inatarajia kutoa Sh. milioni 100 kwa ajili ya ujenzi wa bwalo la chakula katika Shule ya Sekondari Mwisi.Pamoja na hilo alisema wizara yake inatarajia kutoa Sh. bilioni 1.5 kwa ajili ya uendelezaji wa Veta Manonga na kwamba fedha hizo zitatolewa mara tu baada ya uongozi wa halmashauri kukabidhi hati ya eneo kilipo chuo hicho. Mradi huo ulianzishwa na Shirika la World Vision.Kwa upande wake Mbunge wa Manonga, Seif Gulamali CCM, mbali na kumshukuru Naibu Waziri huyo kwa kulitembelea jimbo hilo pia alimpa salamu za wananchi wa Jimbo hilo ambao wanaishukuru serikali ya awamu ya tano kwa kuwapatia fedha za utekelezaji wa miradi mbalimbali ya maendeleo jimboni humo ikiwemo ya afya na elimu  <topic>: KITAIFA 